પહેલા સીનથી જ ટ્રૅપ્ડ મેઇન ટ્રેક પર આવી જાય છે અને પોતાની મૂળ સ્ટોરીને વળગી રહે છે. આપણને દેખાય છે કે ટ્રાવેલ કંપનીમાં કામ કરતા એક માણસ નામે શૌર્ય (રાજકુમાર રાવ)ને પોતાની જ ઑફિસમાં પોતાનાથી માંડ ચારેક ફૂટ દૂર બેસતી યુવતી નૂરી (ગીતાંજલિ થાપા) ગમે છે. પણ નાની અમથી વાત કરવામાં પણ એને પરસેવો છૂટી જાય છે અને તતપપ થવા માંડે છે. એટલે એ ફોન પર વાત શરૂ કરે છે. વાત આગળ વધે, ડેસ્પરેશન એન્ટર થાય અને સ્ટોરી આવી પહોંચે મુંબઈના પ્રભાદેવીમાં આવેલી હાઇરાઇઝ બિલ્ડિંગના 35મા માળે. બિલ્ડિંગ બે વર્ષથી બનેલી તૈયાર પડી છે, પરંતુ કોઈ રહેવા નથી આવ્યું કેમ કે ઑક્યુપન્સી સર્ટિફિકેટના લોચા છે. છતાં આપણો ‘આર. રાજકુમાર’ એટલે કે રાજકુમાર રાવ અહીં આવે છે. એક નાનકડો લોચો અને ભાઈ ટ્રૅપ્ડ. દૂર દૂર સુધી એનો અવાજ સાંભળે તેવું કોઈ નહીં. એકમાત્ર ઘરડો વૉચમેન, જે અડધો બહેરો છે. ઘરમાં ફર્નિચરના નામે પણ ગણીગાંઠી વસ્તુઓ. ઉપરથી વીજળી, પાણી કે ખોરાક પણ નહીં. હવે? બસ, અહીંથી જ શરૂ થાય છે એની સર્વાઇવલ સ્ટ્રગલ, જિજીવિષા.